(F'egħluq id-90 sena) Ta' ĠORĠ CHETCUTI Għaddew disgħin. Nistħajlek qisu l-bieraħ Tiġi d-dar tagħna biex tkellem lil ħija; Kliemkom kien għaqli, ħsiebkom ma kienx fieragħ, Taħdmu flimkien għall-ġieh ta' l-art Maltija. U meta kbirt għaraft kemm int fis-sewwa Ħabbejt l-ilsien li jkabbar art twelidek; Il-kelma safja rqamt b'sabar u ħlewwa: Dak li ħassejt fil-qalb sawwartu b'idek. Li bniedem jgħix għal għan bħal tiegħek siewi Mhemm xejn isbaħ w aħjar, ta' glorja w ġieh, Il-ħajja ma titqiesx bil-għadd ta' xtiewi Iżda bl-egħmejjel tagħha tajba w sbieħ. Disgħin għaddew. Matul il-għomor tiegħek Għaraft bħal siġra tkabbar ismek miegħek.